V piatok 31. 1. 2014 sa študenti OA zúčastnili výletu do Bratislavy. Keďže autobus, ktorý nás mal dopraviť do mesta bol trochu väčší a nás bolo menej, mohli sme zobrať pár kamarátov z iných tried, a dokonca aj škôl, čo som aj využila. Napriek tomu, že chodím na predmet Podnikanie v cestovnom ruchu a tento výlet som mala povinný, som sa tešila hlavne na záver výletu, ktorý bol spojený s tancom.

Cesta autobusom bola kľudná, ničím zvláštna. A pretože nás p. profesor Malega cestou oboznámil s každým detailom programu minimálne 5-krát, mi ubehla aj celkom rýchlo.

Po príchode do Bratislavy sme prechádzali okolo Parlamentu a ja som vedela, že to neostane len pri nevinnej obchádzke. Mala som pravdu. Pán profesor Malega nám nečakane vybavil bleskovú prehliadku Národnej rady Slovenskej republiky a my sme mali možnosť „pokecať“ s pánom Hrušovským pred kamerami, ktorý nám hodil aj pár komplimentov, napríklad na náš výzor. Ďalej sme mali možnosť prezrieť si live rokovanie v sieni Národnej rady a porovnať to s výletom do Európskeho parlamentu v Štrasburgu.

Z parlamentu sme sa presunuli do Pálffyho paláca na pasáž Mateja Kréna. Výstava ma zaujala najmä miestnosťou so zrkadlami a s vežami z naukladaných kníh. Vytváralo to ilúziu nekonečného priestoru. Bolo to fascinujúce, pretože som to ešte nikdy predtým nevidela.

Okolo obeda nastala chvíľa, na ktorú sa tešila väčšina ženského zastúpenia nášho autobusu – nakupovanie. Pešo sme sa prešli cez most do nákupného centra Aupark, kde sme strávili „len“ dve hodinky.

Po načerpaní síl sme sa presunuli do Incheby na ITF Slovakiatour, kde na nás čakali rôzne ochutnávky, no najprv sme sa vybrali o poschodie vyššie, pretože sme mali za úlohu získať informácie o cestovných kanceláriách, ktoré sa nám zapáčili, na hodinu PVCR. Po vykonaní svojich povinností sme sa mohli pustiť do rozličných vecí, ako pozorovanie namakaných chlapcov pri predvádzaní nových posilňovacích strojov, či ochutnávka drahej talianskej kávy,.... A to všetko úplne zadarmo!

Zlatým klincom výletu asi pre všetkých bolo predstavenie Júlio a Rómea v historickej budove SND. Hip hopové prevedenie príbehu sa mi natoľko zapáčilo, že sa skončilo skôr ako som čakala. Doslova. Aj keď viacerí spomenuli, že sa im predstavenie nepáčilo, za seba môžem povedať že tanec mám rada a choreografie sa mi páčili veľmi.

Takže s výletom som celkom spokojná, a keďže tých pozitívnych pocitov som si domov odniesla viac, neľutujem, že som neostala doma s originálnou výhovorkou.

D. Šimurková, III.C